**OBRAZLOŽENJE**

prijedloga Odluke o donošenju strategije zelene urbane obnove Grada Kastva do 2030. godine

Pravni temelj za donošenje Strategije zelene urbane obnove Grada Kastva do 2030. godine (dalje u tekstu: Strategija zelene urbane obnove) je članak 30. Statuta Grada Kastva („Službene novine Primorsko-goranske županije“ broj 04/18 i 36/18 i „Službene novine Grada Kastva“ broj 05/20 i 03/21).

Potreba za izradom Strategije zelene urbane obnove proizašla je iz strateškog cilja *8. Ekološka i energetska tranzicija za klimatsku neutralnost Nacionalne razvojne strategije Republike Hrvatske do 2030. godine* koji zagovara razvoj zelene infrastrukture u urbanim područjima kroz planski osmišljene zelene i vodene površine te druga prostorna rješenja temeljena na prirodi koja pridonose očuvanju, poboljšanju i očuvanju prirode, prirodnih funkcija i procesa.

Krajem 2021. godine Vlada Republike Hrvatske je usvojila strateški dokument *Program razvoja zelene infrastrukture u urbanim područjima za razdoblje 2021. do 2030. godine* („Narodne novine“ broj 147/21) – u daljnjem tekstu: Program, koji je u skladu s *Nacionalnom razvojnom strategijom Republike Hrvatske do 2030. godine* i koji bi svojim smjernicama trebao pomoći široj primjeni zelene infrastrukture u urbanim prostorima RH. U Programu se razrađuju ciljevi i mjere za razvoj zelene infrastrukture u urbanim područjima radi uspostave održivih, sigurnih i otpornih gradova i naselja kroz povećanje energetske učinkovitosti zgrada i građevinskih područja, razvoj zelene infrastrukture u zgradarstvu te urbanu preobrazbu i urbanu sanaciju. Provedbom Programa kroz izradu Strategija zelene urbane obnove stvorit će se preduvjeti za bolju kvalitetu života i zdravlja ljudi i dati doprinos održivom društvenom, gospodarskom i prostornom razvoju.

Nakon provedenog postupka jednostavne nabave Grad Kastav i društvo STARUM d.o.o., Rovinjska ulica - Via Rovigno 22, Pula, sklopili su Ugovor za uslugu izrade Strategije zelene urbane obnove Grada Kastva do 2030. godine.

Projekt ''Strategija zelene urbane obnove Grada Kastva'' sufinancira Europska unija iz programa NextGenerationEU, temeljem poziva ''Izrada strategija zelene urbane obnove'' (NPOO.C6.1.R5.01). Ukupna vrijednost projekta je 22.894,68 EUR, a provodi ga Grad Kastav.

Strategija zelene urbane obnove je strateška podloga od značaja za Grad Kastav, a odnosi se na ostvarenje ciljeva razvoja zelene infrastrukture, integraciju NBS rješenja (eng. Nature based systems, rješenja temeljena na prirodnim sustavima), unaprjeđenje kružnog gospodarenja prostorom i zgradama, ostvarenje ciljeva energetske učinkovitosti, prilagodbe klimatskim promjenama i jačanja otpornosti na rizike.

Razlog izrade Strategije zelene urbane obnove leži u kontekstu trenutnih europskih pa i svjetskih praksi, prijelaza na ugljično neutralno društvo s očuvanjem prirodnih resursa, ali i održivim razvojem, čineći grad ugodnijim i zdravijim za život, a na potpuno novim ekonomskim temeljima kružnog gospodarstva.

Temeljem odredbi Zakona o pravu na pristup informacijama („Narodne novine“ broj 25/13, 85/15 i 69/22) o prijedlogu odluke provest će se savjetovanje s javnošću.

Slijedom navedenog, predlaže se Gradskom vijeću Grada Kastva donošenje predložene Odluke o donošenju strategije zelene urbane obnove Grada Kastva do 2030. godine.